લંડનના સોથબી ઑક્શન હાઉસમાં આટલી ધમાલ ક્યારેય થઈ નહોતી. વિન્સેન્ટનું પેન્ટિંગ જ્યારે લિલામ માટે ખરીદારોને દર્શાવવામાં આવ્યું ત્યારે એમાંના કોઈ પણ એ માનવા જ તૈયાર નહોતા કે પેન્ટિંગ વાન ગોહે દોરેલું ઓરિજિનલ સનફલાવર નથી. વાન ગોહ પણ એના પેન્ટિંગ્સ ઉપર વિન્સેન્ટ નામ જ લખતો હતો. ઑક્શન હાઉસને શંકા ગઈ કે કદાચ લંડનની નૅશનલ ગૅલેરી ઑફ આર્ટ્સમાંથી ચોરાયેલું વાન ગોહનું સનફલાવર આ જ પેન્ટિંગ હોઈ શકે. હેન્રી ઉપર એ બાબતનું આળ મૂકવામાં આવ્યું અને ઑકશન હાઉસે પેન્ટિંગના પારખનારાઓને બોલાવ્યા. તેઓ બધા જ આશ્ચર્યમાં ગરકાવ થઈ ગયા. એમના મત પ્રમાણે એ પેન્ટિંગ હતું તો વાન ગોહે દોરેલું સનફલાવર જ, પણ એમને સમજ નહોતી પડતી કે એના રંગો શા માટે તાજા દેખાતા હતા અને શા માટે વાન ગોહનું આ પેન્ટિંગ હેન્રી, વાન ગોહની નકલ છે એમ ખપાવીને નજીવા દામે વેચવા માગતો હતો. પેન્ટિંગની લિલામી બંધ રાખવામાં આવી. હેન્રીને અટકમાં લેવામાં આવ્યો. નૅશનલ ગૅલેરી ઑફ આર્ટવાળાઓએ આ બાબતમાં વધુ જાણકારી મેળવવાની ઈચ્છા દર્શાવી. વિન્સેન્ટને આ વાતની જાણ થતાં એ ખૂબ જ નિરાશ થઈ ગયો. માંડ માંડ એનું એક પેન્ટિંગ વેચાવાની અણી પર હતું એ લિલામ પણ અટકી ગયું.